Broj: 711-I-1822-P-51-20/22-06-23

Zagreb, 4. ožujka 2022.

 **Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika Saše Bilića, predsjednika Uprave trgovačkog društva Agencija za podršku informacijskim sustavima i informacijskim tehnologijama d.o.o. (u daljnjem tekstu: APIS IT d.o.o.), dužnosnice Ivane Gudelj Tičak, članice Uprave trgovačkog društva APIS IT d.o.o. i dužnosnika Vlade Rendulića, člana Uprave trgovačkog društva APIS IT d.o.o. do 15. studenoga 2021.,** pokrenutom Odlukom Povjerenstva broj: 711-I-1512-P-51/20-04-11 od 15. listopada 2020., na 162. sjednici, održanoj 4. ožujka 2022., donosi sljedeću

**ODLUKU**

1. **Primitkom nagrade za radne rezultate za 2017. u iznosu 13.229,60 kuna, nagrade za radne rezultate za 2018. u iznosu 116.658,16 kuna, božićnice u iznosu 1.000,00 kuna za 2017., te 1.500,00 kuna za 2018. i 2019. (ukupno 4.000,00 kuna), regresa u iznosu 175,00 kuna za 2017., te 1.000,00 kuna za 2018. i 2019. (ukupno 2.175,00 kuna), dara za dijete u iznosu 600,00 kuna za 2017., 2018. i 2019, ukupno (1.800,00 kuna) te naknade za Uskrs u iznosu 600,00 kuna za 2018. i 2019. (ukupno 1.200,00 kuna) uz primanje plaće za obnašanje dužnosti predsjednika Uprave trgovačkog društva APIS IT d.o.o., dužnosnik Saša Bilić, počinio je povredu članka 7. točke d) ZSSI-a.**
2. **Za povredu ZSSI-a opisanu pod točkom I. ove izreke, dužnosniku Saši Biliću, predsjedniku Uprave trgovačkog društva APIS IT d.o.o., izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 6.000,00 kn, koja će trajati šest mjeseci i izvršit će se u šest jednakih uzastopnih mjesečnih obroka, svaki u pojedinačnom iznosu od 1.000,00 kn.**
3. **Primitkom nagrade za radne rezultate za 2017. u iznosu 2.645,92 kuna, nagrade za radne rezultate za 2018. u iznosu 78.184,80 kuna, božićnice u iznosu 1.500,00 kuna za 2018. i 2019. (ukupno 3.000,00 kuna), regresa u iznosu 1.000,00 kuna za 2018. i 2019. (ukupno 2.000,00 kuna), dara za dijete u iznosu 600,00 kuna u 2018. i 2019. (ukupno 1.200,00 kuna) te naknade za Uskrs u iznosu 600,00 kuna za 2018. i 2019. (ukupno 1.200,00 kuna), uz primanje plaće za obnašanje dužnosti članica Uprave trgovačkog društva APIS IT d.o.o., dužnosnica Ivana Gudelj Tičak, počinila je povredu članka 7. točke d) ZSSI-a.**
4. **Za povredu ZSSI-a opisanu pod točkom III. ove izreke, dužnosnici Ivani Gudelj Tičak, članici Uprave trgovačkog društva APIS IT d.o.o., izriče se sankcija iz članka 42. stavka 1. podstavka 2. ZSSI-a,** **obustava isplate dijela neto mjesečne plaće u ukupnom iznosu od 5.000,00 kn, koja će trajati pet mjeseci i izvršit će se u pet jednakih uzastopnih mjesečnih obroka, svaki u pojedinačnom iznosu od 1.000,00 kn.**
5. **Primitkom nagrade za radne rezultate za 2017. u iznosu 118.084,69 kuna, nagrade za radne rezultate za 2018. u iznosu 79.755,26 kuna, božićnice u iznosu 1.000,00 kuna za 2017., te 1.500,00 kuna za 2018. i 2019. (ukupno 4.000,00 kuna), regresa u iznosu 2.100,00 kuna za 2017., 1.000,00 kuna za 2018. i 2019. (ukupno 4.100,00 kuna), dara za dijete u iznosu 1.200,00 kuna za 2017., 2018. i 2019., ukupno 3.600,00 kuna, naknade za Uskrs u iznosu 400,00 kuna za 2017., 600,00 kuna za 2018. i 2019. (ukupno 1.600,00 kuna) te jubilarne nagrade u iznosu 1.800,00 kuna u 2019., uz primanje plaće za obnašanje dužnosti člana Uprave trgovačkog društva APIS IT d.o.o., dužnosnik Vlado Rendulić, koji je navedenu dužnost obnašao do 15. studenoga 2021., počinio je povredu članka 7. točke d) ZSSI-a.**
6. **Za povredu ZSSI-a opisanu pod točkom V. ove izreke, dužnosniku Vladi Renduliću, članu Uprave trgovačkog društva APIS IT d.o.o. do 15. studenoga 2021., izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 8.000,00 kn, koja će trajati osam mjeseci i izvršit će se u osam jednakih uzastopnih mjesečnih obroka, svaki u pojedinačnom iznosu od 1.000,00 kn.**

Obrazloženje

Povjerenstvo je na 102. sjednici, održanoj 15. listopada 2020., pokrenulo postupak za odlučivanje o sukobu interesa protiv dužnosnika Saše Bilića, predsjednika Uprave trgovačkog društva APIS IT d.o.o., zbog moguće povrede članka 7. podstavka d) ZSSI-a, koja proizlazi iz istovremenog primanja plaće za obnašanje navedene dužnosti i primitaka nagrade za radne rezultate za 2017. u iznosu 13.229,60 kuna, nagrade za radne rezultate za 2018. u iznosu 116.658,16 kuna, božićnice u iznosu 1.000,00 kuna za 2017., te 1.500,00 kuna za 2018. i 2019. (ukupno 4.000,00 kuna), regresa u iznosu 175,00 kuna za 2017., te 1.000,00 kuna za 2018. i 2019. (ukupno 2.175,00 kuna), dara za dijete u iznosu 600,00 kuna za 2017., 2018. i 2019, ukupno (1.800,00 kuna) te naknade za Uskrs u iznosu 600,00 kuna za 2018. i 2019. (ukupno 1.200,00 kuna). Istom odlukom Povjerenstvo je pokrenulo postupak za odlučivanje o sukobu interesa protiv dužnosnice Ivane Gudelj Tičak, članice Uprave trgovačkog društva APIS IT d.o.o., zbog moguće povrede članka 7. podstavka d) ZSSI-a, koja proizlazi iz istovremenog primanja plaće za obnašanje navedene dužnosti i primitaka nagrade za radne rezultate za 2017. u iznosu 2.645,92 kuna, nagrade za radne rezultate za 2018. u iznosu 78.184,80 kuna, božićnice u iznosu 1.500,00 kuna za 2018. i 2019. (ukupno 3.000,00 kuna), regresa u iznosu 1.000,00 kuna za 2018. i 2019. (ukupno 2.000,00 kuna), dara za dijete u iznosu 600,00 kuna u 2018. i 2019. (ukupno 1.200,00 kuna) te naknade za Uskrs u iznosu 600,00 kuna za 2018. i 2019. (ukupno 1.200,00 kuna) kao i protiv dužnosnika Vlade Rendulića, člana Uprave trgovačkog društva APIS IT d.o.o., zbog moguće povrede članka 7. podstavka d) ZSSI-a, koja proizlazi iz istovremenog primanja plaće za obnašanje navedene dužnosti i primitaka nagrade za radne rezultate za 2017. u iznosu 118.084,69 kuna, nagrade za radne rezultate za 2018. u iznosu 79.755,26 kuna, božićnice u iznosu 1.000,00 kuna za 2017., te 1.500,00 kuna za 2018. i 2019. (ukupno 4.000,00 kuna), regresa u iznosu 2.100,00 kuna za 2017., 1.000,00 kuna za 2018. i 2019. (ukupno 4.100,00 kuna), dara za dijete u iznosu 1.200,00 kuna za 2017., 2018. i 2019., ukupno 3.600,00 kuna, naknade za Uskrs u iznosu 400,00 kuna za 2017., 600,00 kuna za 2018. i 2019. (ukupno 1.800,00 kuna) te jubilarne nagrade u iznosu 1.800,00 kuna u 2019.

Na odluku o pokretanju postupka dužnosnici su se očitovali dopisom, koji je u Povjerenstvu zaprimljen 5. studenoga 2020. pod brojem: 711-U-4043-P-51/20-05-2. U navedenom dopisu dužnosnici prvenstveno citiraju odredbe članka 3., 4., 5., 8., 9. i 13. ZSSI-a te odredbe članka 4. Zakona o radu („Narodne novine“, broj 93/14., 127/17. i 98/19.). U nastavku dužnosnici navode da je Kodeksom korporativnog upravljanja trgovačkim društvima u kojima Republika Hrvatska ima dionice ili udjele („Narodne novine“, broj 132/17., u daljem tekstu: Kodeks) utvrđeno da je Nadzorni odbor odgovoran za politiku plaća i sustav nagrađivanja i motiviranja zaposlenika, posebno uprave koja mora biti povezana s financijskom uspješnošću poslovanja i ostvarivanjem ciljeva te mora u vezi s tim donijeti pravila koja omogućavaju nagrađivanje, ali i raskide ugovora s upravom u slučaju neispunjavanja zadataka, bez štetnih posljedica za trgovačko društvo. Istim je Kodeksom utvrđeno da članovi uprave imaju pravo na primanja za svoj rad u obliku fiksnog dijela plaće i varijabilnog dijela koji će biti u skladu s financijskom uspješnošću poslovanja i ostvarivanjem posebice srednjoročnih ciljeva i planova a temeljem odluke Vlade Republike Hrvatske kojom se utvrđuju plaće i druga primanja predsjednika i članova uprava trgovačkih društava, kao i donesenih pravila trgovačkog društva.

U nastavku očitovanja dužnosnici navode da je Pravilnikom o radu trgovačkog društva APIS IT d.o.o. (u daljnjem tekstu: Pravilnik), općom odredbom članka 1.4. propisano da se odredbe Pravilnika primjenjuju na sve radnike zaposlene kod poslodavca, bez obzira jesu li zasnovali radni odnos na određeno ili neodređeno vrijeme, rade li s punim, nepunim ili skraćenim radnim vremenom, a odnose se i na članove Uprave u dijelu koji nije na drugačiji način uređen ugovorom o radu članova Uprave sklopljenim između Uprave Poslodavca i članova Uprave, sukladno odredbama Društvenog ugovora Poslodavca. Člankom 39. Pravilnika propisano je da poslodavac radniku može, ukoliko to gospodarske prilike u zemlji dozvoljavaju, isplatiti regres za korištenje godišnjeg odmora, a člankom 40. propisano je pravo radnika na dar u naravi za Uskrs, prigodni darovi za dijete te božićnica dok je člankom 53. propisano pravo radnika na jubilarnu nagradu.

Nadalje, dužnosnici navode da su ugovorima o međusobnim pravima i obvezama predsjednika/članova Uprave i Društva uređena prava i obveze Društva i predsjednika/članova Uprave koja proizlaze iz funkcije predsjednika/člana Uprave, prvenstveno uređena Društvenim ugovorom, Zakonom o trgovačkim društvima i Odlukom o utvrđivanju plaća i drugih primanja predsjednika i članova uprava trgovačkih društava. Odlukama Nadzornog odbora Društva od 21. kolovoza 2019. utvrđeni su kriteriji za isplatu nagrada te raspodjela nagrade predsjedniku i članovima Uprave društva APIS IT d.o.o., a iz očitovanja Ministarstva državne imovine, KLASA: 943-06/19-05/44, URBROJ: 536-04-01-02/02-19-02, od 18. srpnja 2019. slijedi da je „Politika plaća i sustav nagrađivanja uprave u nadležnosti nadzornih odbora trgovačkih društava koji o tome odlučuju samostalno, uvažavajući racionalnost donošenja odluke u dobroj vjeri, sa ciljem postizanja što boljih rezultata poslovanja samog društva“.

Dužnosnici u nastavku navode da su sve predmetne isplate izvršene temeljem Odluka Nadzornog odbora društva APIS IT d.o.o. u skladu s Kodeksom, kojeg je donijela Vlada Republike Hrvatske, Pravilnikom i Ugovorom o međusobnim pravima i obvezama predsjednika/članova Uprave i Društva koji je mješoviti menadžerski ugovor te sadrži uz obvezno-pravne elemente i radno-pravne elemente i na čiji je sadržaj potrebno, uz odredbe Zakona o obveznim odnosima, primijeniti i odredbe Zakona o radu pa su i isplate izvršene temeljem tih propisa. Također se opetovano citira odredba članka 4. Zakona o radu te se navodi da je propisano da se u slučaju da su uvjeti rada menadžera različito uređeni različitim pravnim izvorima (zakonom, kolektivnim ugovorom, pravilnikom o radu ili menadžerskim ugovorom) primjenjuju oni uvjeti koji su za menadžera povoljniji. U prilog navedenom dužnosnici navode i utvrđenje presude Suda Europske unije u predmetu Danossa C232/09 od 11. listopada 2010.: „Za ocjenu je li član uprave radnik, potrebno je uzeti radi li po uputama društva i pod nadzorom drugog organa koji ga može razriješiti protiv njegove volje (odnos subordinacije), i je li za osobno obavljeni rad plaćen. Ako je odgovor pozitivan – to jest radnik i treba uživati pravo na sudsku zaštitu. Pri tome nije bitno kako se ugovori nazivaju u nacionalnom zakonodavstvu.“.

Dužnosnici u svom očitovanju ističu da je njihov radni odnos s društvom razvidan iz prijave radno-pravnog statusa na Hrvatski zavod za mirovinsko osiguranje, iz čega proizlazi priznavanje svih prava radnika koja su propisana Zakonom o radu, pravilnicima i odlukama prema svim radnicima, dok bi selektivni pristup sugerirao diskriminaciju i stavljanje određenog broja radnika u nepovoljniji položaj, odnosno teži prekršaj iz članka 228. Zakona o radu. U tom smislu je svaki član uprave i radnik u smislu radnog odnosa te su svim radnicima isplaćene identične naknade kao i članovima Uprave, a radnicima za koje je postojala osnova i koji su ispunili uvjete za isplatu nagrade, isplaćena je i nagrada-bonus.

U prilog navedenim utvrđenjima dužnosnici uz svoje očitovanje dostavljaju i Društveni ugovor APIS IT d.o.o., Pravilnik, prijave na Hrvatski zavod za mirovinsko osiguranje za članove Uprave, odluke Nadzornog odbora o kriterijima te ispunjavanju kriterija, dopis Ministarstva državne imovine, Odluku poslodavca o isplatama po osnovi regresa, božićnice, uskrsnice, dara za dijete svim radnicima, primjer isplate bonusa radnicima koji nisu članovi Uprave te po potrebi predlažu Povjerenstvu izvršiti neposredan uvid u knjigovodstvene evidencije društva u sve isplate kao dokaz da su naknade po osnovi regresa, božićnice, uskrsnice, dara za dijete, isplaćene svim radnicima društva kao i provođenje financijskog vještačenja navedenih isplata.

Dužnosnici u odnosu na primjenu odredbe članka 4. stavka 1. ZSSI-a ukazuju da je istom određeno da je plaća sve što dužnosnik primi od poslodavca u vezi s obavljanjem javne dužnosti što je potrebno i prijaviti u odgovarajuće upisnike, dok se ostale naknade – naknade troškova putovanja i drugih troškova – ne upisuju u te upisnike kao plaća. U nastavku tako zaključuju da za obavljanje poslova Uprave definirane člankom 3. Ugovora o međusobnim pravima i obvezama predsjednika/članova Uprave i Društva Upravi pripada plaća, dodaci na plaću sukladno Pravilniku i stimulativna nagrada, a što sve čini plaću. U prilog navedenom napominju i da je člankom 14. Zakona o porezu na dohodak („Narodne novine“, broj 115/16., 106/18., 121/19. i 32/20.) propisano da se primici po osnovi naknada, potpora i nagrada smatraju plaćom te da je u obrascu izvješća o imovinskom stanju predviđena rubrika „Iznos plaće dužnosnika na godišnjoj razini, uvećan za nagrade i druge isplate poslodavca kod kojeg se ostvaruje dohodak od nesamostalnog rada“.

Dužnosnici naposljetku zaključuju da novčana sredstva koja su predmet isplate u ovom slučaju nisu isplaćena od strane treće osobe, niti su u vezi s angažmanom kod treće osobe ili organizacije, nego upravo od organizacije i u vezi s radom dužnosnika kod poslodavca u organizaciji u kojoj imaju radni odnos, pri čemu su navedena sredstva plaća u smislu Zakona o radu i Zakona o porezu na dohodak.

Uvidom u podnesena izvješća o imovinskom stanju dužnosnika utvrđeno je kako je dužnosnik Saša Bilić podnio izvješće o imovinskom stanju dužnosnika povodom stupanja na dužnost predsjednika Uprave trgovačkog društva APIS IT d.o.o. 13. prosinca 2017. Dužnosnik je potom podnio izvješća o imovinskom stanju 18. prosinca 2017., 3. srpnja 2019., 31. siječnja 2020. i 9. ožujka 2020. U podnesenim izvješćima o imovinskom stanju dužnosnik je naveo kako dužnost obnaša profesionalno, za što prima plaću.

Dužnosnica Ivana Gudelj Tičak podnijela je 18. siječnja 2018. izvješće o imovinskom stanju dužnosnika povodom stupanja na dužnost članice Uprave trgovačkog društva APIS IT d.o.o. Dužnosnica je podnijela izvješća i 9. srpnja 2018., 25. siječnja 2019., 29. siječnja 2020. i 27. kolovoza 2020. U podnesenim izvješćima o imovinskom stanju dužnosnica je navela kako dužnost obnaša profesionalno, za što prima plaću.

Dužnosnik Vlado Rendulić podnio je 13. veljače 2017. izvješće o imovinskom stanju dužnosnika povodom stupanja na dužnost direktora trgovačkog društva APIS IT d.o.o. Dužnosnik je potom podnio izvješća o imovinskom stanju dana 15. prosinca 2017., 18. prosinca 2017. dva izvješća – povodom prestanka obnašanja dužnosti i stupanja na dužnost, 26. veljače 2019. te 29. siječnja 2020. U podnesenim izvješćima o imovinskom stanju dužnosnik je naveo kako dužnost obnaša profesionalno, za što prima plaću.

Uvidom u Registar dužnosnika kojeg vodi Povjerenstvo utvrđeno je kako dužnosnik Saša Bilić obnaša dužnost predsjednika Uprave trgovačkog društva APIS IT d.o.o. od 15. studenoga 2017., a dužnosnica Ivana Gudelj Tičak obnaša dužnost članice Uprave trgovačkog društva APIS IT d.o.o. od 19. prosinca 2017.

Dužnosnik Vlado Rendulić obnašao je dužnost direktora trgovačkog društva APIS IT d.o.o. od 9. siječnja 2017. dok od 19. prosinca 2017. obnaša dužnost člana Uprave istog društva, a 15. studenoga 2021. prestao je biti član Uprave navedenog trgovačkog društva.

Uvidom u sudski registar Trgovačkog suda u Zagrebu utvrđeno je da je pod MBS: 080541372 upisano trgovačko društvo APIS IT d.o.o., OIB: 02994650199. Kao osnivači/članovi društva upisani su Republika Hrvatska i Grad Zagreb. Uvidom u Registar državne imovine koji vodi resorno Ministarstvo utvrđeno je kako je udio Republike Hrvatske u vlasništvu navedenog društva 51%.

Člankom 3. stavkom 1. točkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu odredbi ZSSI-a, stoga su i Saša Bilić, Ivana Gudelj Tičak i Vlado Rendulić, na temelju gore navedenih dužnosti, bili u obvezi postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da su dužnosnici koji su na izborima ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu koji utvrđuje Povjerenstvo.

Člankom 24. ZSSI-a propisano je da Povjerenstvo vrši redovitu provjeru podataka iz podnesenih izvješća o imovinskom stanju dužnosnika koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Člankom 4. stavkom 1. ZSSI-a propisano je da se plaćom dužnosnika, u smislu toga Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Tijekom provjere podataka iz podnesenih izvješća o imovinskom stanju dužnosnika, uvidom u ISPU sustav Porezne uprave utvrđeno je kako su dužnosnici Saša Bilić, Ivana Gudelj Tičak i Vlado Rendulić u 2017., 2018. i 2019. primali od trgovačkog društva APIS IT d.o.o. dodatne naknade u smislu novčane nagrade za radne rezultate, prigodne nagrade do propisanog iznosa te dar djetetu do 15 godina starosti.

Povodom gore utvrđenih podataka Povjerenstvo je od trgovačkog društva APIS IT d.o.o. zatražilo očitovanje je li navedenim dužnosnicima isplaćivalo nagradu za radne rezultate, božićnicu, regres, dar za djecu, jubilarnu nagrade i/ili druge prigodne nagrade.

Trgovačko društvo APIS IT d.o.o. je dana 20. ožujka 2020. dostavilo očitovanje u kojem se navodi kako je navedeno društvo predsjedniku te članovima Uprave isplatilo sljedeće isplate (neto):

Predsjedniku Uprave Saši Biliću:

1. Nagradu za radne rezultate za 2017. u iznosu 13.229,60 kuna
2. Nagradu za radne rezultate za 2018. u iznosu 116.658,16 kuna
3. Božićnicu u iznosu 1.000,00 kuna za 2017., te 1.500,00 kuna za 2018. i 2019., ukupno 4.000,00 kuna
4. Regres u iznosu 175,00 kuna za 2017., te 1.000,00 kuna za 2018. i 2019., ukupno 2.175,00 kuna
5. Dar za dijete u iznosu u iznosu 600,00 kuna za 2017., 2018. i 2019, ukupno 1.800,00 kuna
6. Naknadu za Uskrs u iznosu 600,00 kuna za 2018. i 2019., ukupno 1.200,00 kuna

Članici Uprave Ivani Gudelj Tičak:

1. Nagradu za radne rezultate za 2017. u iznosu 2.645,92 kuna
2. Nagradu za radne rezultate za 2018. u iznosu 78.184,80 kuna
3. Božićnicu u iznosu 1.500,00 kuna za 2018. i 2019., ukupno 3.000,00 kuna
4. Regres u iznosu 1.000,00 kuna za 2018. i 2019., ukupno 2.000,00 kuna
5. Dar za dijete u iznosu 600,00 kuna u 2018. i 2019., ukupno 1.200,00 kuna
6. Naknadu za Uskrs u iznosu 600,00 kuna za 2018. i 2019., ukupno 1.200,00 kuna

Članu Uprave Vladi Renduliću:

1. Nagradu za radne rezultate za 2017. u iznosu 118.084,69 kuna
2. Nagradu za radne rezultate za 2018. u iznosu 79.755,26 kuna
3. Božićnicu u iznosu 1.000,00 kuna za 2017., te 1.500,00 kuna za 2018. i 2019., ukupno 4.000,00 kuna
4. Regres u iznosu 2.100,00 kuna za 2017., 1.000,00 kuna za 2018. i 2019., ukupno 4.100,00 kuna
5. Dar za dijete u iznosu 1.200,00 kuna za 2017., 2018. i 2019., ukupno 3.600,00 kuna
6. Naknadu za Uskrs u iznosu 400,00 kuna za 2017., te 600,00 kuna za 2018. i 2019., ukupno 1.800,00 kuna (pravilan zbroj navedenih iznosa je 1.600,00 kuna)
7. Jubilarnu nagradu u iznosu 1.800,00 kuna u 2019.

U očitovanju se navodi kako su predmetne isplate nagrada za radne rezultate regulirane Odlukama Nadzornog odbora, dok su isplate božićnice, regresa, dara za dijete, naknade za Uskrs i jubilarne nagrade regulirane Pravilnikom. U prilogu očitovanja dostavljen je Pravilnik te Odluke Nadzornog odbora APIS IT d.o.o. od 21. kolovoza 2019.

 Uvidom u dostavljeni Pravilnik utvrđeno je kako je člankom 39. Pravilnika propisano kako poslodavac radniku može, ukoliko to gospodarske prilike u zemlji dozvoljavaju, isplatiti regres za korištenje godišnjeg odmora te se propisuju način i visina regresa. Člankom 40. Pravilnika propisano je pravo radnika na dar u naravi za Uskrs, prigodni darovi za dijete te božićnica. Navedena odredbe nalaze se u Pravilniku u dijelu „Ostala primanja radnika“.

Uvidom u Odluke Nadzornog odbora APIS IT d.o.o. od 21. kolovoza 2019. utvrđeno je kako su istima utvrđeni kriteriji za isplatu nagrade dužnosnicima Saši Biliću, Ivani Gudelj Tičak i Vladi Renduliću, kao i da su propisani kriteriji ispunjeni.

Povjerenstvo ističe da Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. ZSSI-a, već primicima dodatnih naknada za poslove obnašanja javnih dužnosti.

U navedenoj presudi sud obrazlaže da primanje isplata dodatnih naknada predstavlja povredu zabrane propisane člankom 7. stavkom 1. točkom d) ZSSI-a tumačeći da se na radno-pravni status dužnosnika primjenjuju i odredbe ZSSI-a, te da zaključenje ugovora o radu dužnosnika s tijelom javne vlasti koji bi drukčije uređivao ne isključuje od primjene odredbu članka 7. stavka 1. točke d) ZSSI-a.

Naime, svaki primitak ostvaren uz plaću za obnašanje javne dužnosti, a koji ujedno ne predstavlja naknadu stvarnih troškova, smatra se zabranjenom dodatnom naknadom.

Povjerenstvo slijedom navedenom, a nastavno na ranije citirane odredbe članka 4. stavka 1. i članka 7. točke d) ZSSI-a, zaključuje da prethodno navedeni primici dužnosnika - po osnovi nagrada za radne rezultate, božićnice, regresa, dara za dijete, naknade za Uskrs i jubilarne nagrade - isplaćeni dužnosnicima od strane trgovačkog društva APIS IT d.o.o., a koje isplate dužnosnici niti ne osporavaju, predstavljaju dodatne naknade za poslove obnašanja javnih dužnosti, a koje su zabranjene člankom 7. točkom d) ZSSI-a, slijedom čega je Povjerenstvo odlučilo kao što je navedeno u izreci ove Oduke.

Činjenica da su navedeni primici isplaćeni dužnosnicima temeljem odredbi općih akata trgovačkog društva i odluka tijela trgovačkog društva nije od utjecaja na donošenje drugačije odluke u ovoj pravnoj stvari, a imajući u vidu postojanje izričite zakonske zabrane primitka takvih naknada za osobe koje su dužnosnici u smislu odredbi ZSSI-a. U tom kontekstu, niti utvrđenja Kodeksa korporativnog upravljanja trgovačkim društvima u kojima Republika Hrvatska ima dionice ili udjele, na koji se dužnosnici pozivaju u svom očitovanju, ne predstavljaju osnovu za donošenje drugačije odluke u ovoj pravnoj stvari, jer podzakonski akti ne mogu biti temelj za ostvarivanje onih isplata koje su zakonom zabranjene.

Povjerenstvo nadalje ističe da je u provedenom postupku kao relevantno utvrđivalo postoji li status dužnosnika sukladno odredbi članka 3. stavka 1. točke 37. ZSSI-a te nije ispitivalo radnopravni status dužnosnika u smislu odredbi Zakona o radu budući da navedeno nije odlučno u ovoj pravnoj stvari, no nastavno na očitovanje dužnosnika, Povjerenstvo napominje da je Zakonom o radu u članku 9. stavku 3. propisano da se, ako je neko pravo iz radnog odnosa različito uređeno ugovorom o radu, pravilnikom o radu, sporazumom sklopljenim između radničkog vijeća i poslodavca, kolektivnim ugovorom ili zakonom, primjenjuje za radnika najpovoljnije pravo, ako tim ili drugim zakonom nije drukčije određeno. U smislu citirane odredbe Zakona o radu ZSSI upravo predstavlja poseban zakon kojim je propisana izričita zabrana dužnosnicima primati dodatne naknade za poslove obnašanja javnih dužnosti.

Vezano uz isticanje obuhvata primitaka prema Zakonu o porezu na dohodak, Povjerenstvo ističe da je predmet tog Zakona utvrđivanje i plaćanje poreza na dohodak te da su istim utvrđene kategorije primitaka prema obvezi plaćanja poreza na dohodak, dok je ZSSI-jem utvrđen pojam plaće dužnosnika u smislu istoga Zakona te zabrana primitka dodatnih naknada za poslove obnašanja javnih dužnosti. Iz navedenog proizlazi da je predmet uređenja navedenih zakona različit te da stoga ne predstavlja koliziju pravnih pravila.

U provedenom postupku utvrđeno je da je dužnosniku Saši Biliću isplaćeno u razdoblju od 2017. do 2019. na ime spomenutih primitaka ukupno 139.062,76 kuna, dužnosnici Ivani Gudelj Tičak 88.230,72 kuna, a dužnosniku Vladi Renduliću 212.939,95 kuna.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Stavkom 2. navedenog članka Zakona propisano je, pored ostalog, da za povredu odredbi članka 7. toga Zakona Povjerenstvo može izreći sankcije iz stavka 1. toga članka (opomena, obustava isplate dijela neto mjesečne plaće, javno objavljivanje odluke Povjerenstva)

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Kao okolnost koja opravdava izricanje da sankciju obustave isplate dijela neto mjesečne plaće, Povjerenstvo je cijenilo da su dužnosnici kroz razdoblje od tri godine (od 2017. do 2019. godine) ostvarivali više vrsta naknada.

Uzimajući u obzir ukupne iznose koji su dužnosnicima u tom razdoblju isplaćeni, Povjerenstvo smatra da su za utvrđene povrede ZSSI-a primjerene sljedeće sankcije:

* dužnosnik Saša Bilić - obustava isplate dijela neto mjesečne plaće u ukupnom iznosu od 6.000,00 kn, koja će trajati šest mjeseci i izvršit će se u šest jednakih uzastopnih mjesečnih obroka, svaki u pojedinačnom iznosu od 1.000,00 kn
* dužnosnica Ivana Gudelj Tičak - obustava isplate dijela neto mjesečne plaće u ukupnom iznosu od 5.000,00 kn, koja će trajati pet mjeseci i izvršit će se u pet jednakih uzastopnih mjesečnih obroka, svaki u pojedinačnom iznosu od 1.000,00 kn
* dužnosnik Vlado Rendulić - obustava isplate dijela neto mjesečne plaće u ukupnom iznosu od 8.000,00 kn, koja će trajati osam mjeseci i izvršit će se u osam jednakih uzastopnih mjesečnih obroka, svaki u pojedinačnom iznosu od 1.000,00 kn.

Slijedom navedenog, Povjerenstvo je donijelo odluku kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Saša Bilić, osobnom dostavom

2. Dužnosnica Ivana Gudelj Tičak, osobnom dostavom

3. Dužnosnik Vlado Rendulić, osobnom dostavom

4. Objava na internetskoj stranici Povjerenstva

5. Pismohrana